24. schôdza NR SR - 2.deň - A. dopoludnia
Dátum: 2021-02-25
Poslanec: Mazurek, Milan (-)
Druh vystúpenia: Vystúpenie v rozprave

27. Vážené dámy, vážení páni, keby tá otázka mala aspoň čiastočný zmysel, tak sa vás po tomto predloženom návrhu opýtam, či ste normálni, či to myslíte vážne, či naozaj Slovenskej republike chcete toto ponúknuť ako riešenie zlej situácie, do ktorej ste ju vy svojimi rozhodnutiami, svojou neschopnosťou, svojou neuveriteľnou aroganciou dohnali. Pretože to, čo v tom návrhu píšete, nie sú len vymyslené klamstvá, sú tam neuveriteľne pokrytecké pasáže, ale sú to aj desivé údaje, ktoré nikto na Slovensku nemôže prevziať len tak s chladnou hlavou a povedať si, že toto je riešenie, že takto to môže ďalej fungovať a že takýmto spôsobom sa dostaneme z krízy, ktorú tu táto vláda jednoducho nastavila. Pani ministerka tu opakovane povedala, či už dnes alebo včera, že ak núdzový stav nebude naďalej predĺžený tu v Národnej rade, tak vraj vydávame obyvateľov Slovenskej republiky napospas im samým. Ja si ale myslím, že to je omnoho lepšie. Pretože ak ten núdzový stav tu dnes schválime a predĺžime, tak tých obyvateľov vydávame napospas vám. A to je neporovnateľne horšia situácia, ako to môžeme každý deň našich životov vidieť. Ľudia nemusia sledovať mainstreamové televízie, nemusia od rána do večera počúvať tie hrôzostrašné správy z nemocníc, tie správy o úmrtiach, tie správy o číslach, ktoré vôbec nie sú overené a ktoré sa nijakým spôsobom nedajú nejak verifikovať, ale stačí im vnímať veci, ktoré ovplyvňujú ich každodenný život. Sledovať, ako sa mení úroveň ich slobody, ako sa menia hodnoty, ktoré v živote jednoducho využívali, na základe ktorých fungovali a ktoré neustále táto vláda pošliapava a oberá ich o ne. Hovoríte o tom, že núdzový stav, v tomto materiáli to píšete, že núdzový stav vám dáva možnosť efektívne legislatívne reagovať na túto krízu a môžete tak zachraňovať životy obyvateľov Slovenskej republiky. Ale celý národ, celé Slovensko vidí, že práve od momentu, kedy ste na Slovensku zaviedli núdzový stav s tým, že potrebujete zachraňovať životy obyvateľov Slovenskej republiky, celá situácia sa začala rapídne zhoršovať. Počet ľudí, ktorí umreli úplne zbytočne, lebo sa im nedostala zdravotná starostlivosť alebo sa im zdravotná starostlivosť dostala, ale v nedostatočnej miere, sa rapídne zhoršil, znásobil sa a dnes sme na svete, bohužiaľ, premianti v tom, že máme najvyšší počet úmrtí na milión obyvateľov. A ja sa pýtam úplne na rovinu, úplne otvorene, v čom je Slovenská republika teda tak iná, keď máme tento núdzový stav a keď opatrujete týchto ľudí týmito legislatívnymi opatreniami, o ktorých hovoríte, že zachraňujú životy, oproti povedzme Maďarsku, Poľsku, Rakúsku alebo iným štátom v našom susedstve? Pozrite sa do týchto štátov, ako tam ľudia žijú, chodia po ulici, fungujú normálne, chodia do obchodov. Zakopané, kúsok odo mňa, ľudia lyžujú, plné mesto, veselo sa smejú bez rúšok na ulici. Rakúsko, Viedeň, ľudia po uliciach bez rúšok a všetky tieto štáty majú situáciu neporovnateľne lepšiu ako na Slovensku. Ako je toto jednoducho možné, pani ministerka? Mňa toto normálne úprimne zaujíma. Ako je možné, že na Slovensku máme doslova nepopierateľne horšie, radikálnejšie, prísnejšie opatrenia, ktoré ľuďom oberajú, ktoré ľudí oberajú o posledné zvyšky slobody, a v okolitých štátoch tieto opatrenia nemajú. A aj napriek tomu majú neporovnateľne lepší stav, čo sa týka všetkých ukazovateľov, ktoré ste si nastavili v rámci tejto krízy. Ako je možné, že sme jediný štát, kde sa ľudia musia povinne každý sedem dní testovať a akési MOM-ky alebo súkromní podnikatelia si z toho robia lukratívny, doslova neuveriteľný biznis? Ľudia sa musia sedem dní testovať a preukazovať sa testom pri každom vstupe do rôznych prevádzok, do rôznej práce. Jednoducho ani len nemôžu zarábať peniaze bez toho, aby tento test nemali a v iných štátoch takéto opatrenie nie je a aj napriek tomu počet prípadov, počet úmrtí a počet ťažkých stavov ľudí, ktorí musia končiť v nemocniciach, je neporovnateľne na Slovensku horší. Ako sa to dá, pani ministerka, vysvetliť? Ja som sa to pýtal ministra zdravotníctva už dávno, keď sme minule predlžovali núdzový stav. Čím je spôsobené to, že Slovenská republika je na tom tak zle? Lebo ja keď sa na to pozriem laickými očami, lebo nie som zdravotník, a porovnám si, čo robia iné štáty a čo robí Slovenská republika, tak dôjdem jedine k tomu vysvetleniu, že všetky tieto okolité štáty pochopili, že taký neuveriteľne absurdný nápad, s akým prišiel Igor Matovič, a to celoplošné testovanie, ktorým nahnal milióny a milióny ľudí do ulíc, kde sa stretli ľudia, ktorí by za na iných okolností na takýchto miestach určite nestretli, kde ľudia, ktorí sa možno báli toho vírusu, ktorí možno majú predpoklady na to, aby mali ťažší zdravotný stav alebo ťažší priebeh tohto ochorenia, sa tak stretli v záujme údajnej ochrany svojho zdravia, lebo im to povedali v televízii, ľudia z vlády alebo médií s inými ľuďmi, ktorí možno nemajú žiadny ťažší priebeh, s ľuďmi, ktorí to možno vnímajú úplne inak, ktorým ten COVID v postate funguje ako nejaká slabá chrípka a títo ľudia sa práve tam nakazili a dnes spustili katastrofu, ktorú vidíme v zdravotníctve. Na začiatku roka 2020, pani ministerka, Igor Matovič vystúpil a povedal, že máme pripravených 10-tisíc lôžok. Desaťtisíc lôžok pre pacientov s COVID-om, kde máme 3 500 alebo 3 600 hospitalizovaných a nemocnice kolabujú. Kde je tých 10-tisíc lôžok? Kde je ten manažment nemocníc a kde sú tí lekári, ktorí sa o to mali starať a tá, ten proces, ktorý mal byť pripravený na to, aby sme to zvládli? To sú vaše vlastné slová, ktoré neustále popierate. Argumentujete v tomto neuveriteľnom materiáli, že máme na Slovensku nebezpečnú britskú mutáciu, ktorá má o až o 35 až 60 % vyššiu smrtnosť. A ja sa pýtam úplne na rovinu, keď tu už hovoríme o tých dátach, odkiaľ máte tento údaj? Odkiaľ máte tento údaj? Na základe akej štúdie, na základe akého výskumu sa došlo k tomu, že tento britský vírus má väčšiu smrtnosť ako ten predtým? Ja som to nikde nenašiel. Nikde to necitujete v tom materiáli. Proste to tam dávate ako holý fakt, 35 až 60 %, to sú zásadné čísla. A druhá vec, keď je to taká nebezpečná britská mutácia, tak prečo na tých britských ostrovoch všetci fungujú normálne? Prečo sú plné ulice britských miest? Prečo v Londýne chodia ľudia bez rúšok, plné trhy, veselo po uliciach sa prechádzajú? Veď celé Slovensko videlo tie videá, ktoré zverejnil ten chalan z Anglicka, daný Kollár a videl, celé Slovensko malo možnosť vidieť, ako v tom Anglicku žijú normálne. Tak ako je to s tou britskou mutáciou? Tu ju máme, tu funguje, tu zabíja, tu je nebezpečná a v Anglicku nie. Aj napriek tomu, že ju nazývame britská mutácia. Mňa toto celkom úprimne zaujíma, pretože považujem tieto veci za otvorené výmysly. Za otvorené výmysly, ktorými vy argumentujete preto, aby ste naďalej mohli upierať ľuďom základné ľudské práva a slobody, aby nemohli chodiť von z domu, keď sa im zachce. Aby nemohli chodiť do prírody bez rúška, bez testu. Aby nemohli chodiť do práce, ak sa neotestujú. Aby nemuseli alebo teda museli podporovať ten nechutný biznis tých tzv. MOM-iek, lebo nič iné to nie je. Tridsaťtisíc eur skoro na každú jednu MOM-ku mesačne bez ohľadu na to, koľko testov urobí alebo neurobí. Na Slovensku ich máme viac ako 760. Koľko je to? Dvadsaťtri, 24 mil. eur čisto ako nákladová položka na to, aby sme mohli prevádzkovať tieto mobilné odberové miesta? Koľko stojí celá tá logistika testov? Pán podpredseda, ja počkám, kým sa v klube OĽANO trochu upokoja. Koľko, páni z OĽANO, lebo vás to, samozrejme, nezaujíma, lebo vy sa vysmievate ľuďom do tváre, lebo vám to je jedno, lebo väčšina z vás sú tu len na to, aby stláčali knoflíky. Koľko míňame na toto testovanie? Povedzte to ľuďom na rovinu. Koľko stoja tie MOM-ky? Koľko stoja tie obecné MOM-ky? Koľko stoja samotné testy? A koľko stojí celá tá logistika tejto operácie? Dvadsaťpäť miliónov minimálne stoja, len samotná réžia tých súkromných MOM-iek. Minimálne 50 miliónov eur mesačne Slovenská republika dáva za testovanie. Koľko mohli tých 50 miliónov eur zlepšiť situáciu v nemocniciach? O koľko lepšie sme mohli zvládať túto situáciu? Koľko ľudských životov mohlo byť zachránených, keby ste neboli len na to, aby ste si robili biznis s týmito mobilnými odberovými miestami, ktoré sú nám nanič, lebo sami dobre viete, že tie antigénové testy sú nanič, lebo to povedal aj Igor Matovič, že by ich nedal ani svojmu psovi. Koľko ľudských životov sme mohli zachrániť, keby ste počúvali odborníkov a nie Igora Matoviča, ktorý si musel just presadiť to, čo on považoval za správne? Postavil sa na tlačovku a povedal, že keď krajinu riadil on, tak to tu bolo všetko v poriadku a teraz odborníci všetko pokazili. Veď to môže hovoriť možno vám. Môže to hovoriť ľuďom, ktorí prešli lobotómiou, ale nie normálnym ľuďom. Všetci videli, čo sa dialo. Všetci videli, ako odborníci prosili, zastavte to testovanie, nerobte to, nefunguje to. Argumentovali grafmi, štatistikami, číslami. Bolo mu to jedno. Bolo mu to jedno. Musel si presadiť svoje. Tu ste argumentovali, SaS-kári, že posledné celoplošné testovanie. Klamali ste celému národu do očí. Možno ste vybavili, že posledné celoplošné testovanie a potom ste zaviedli ten systém MOM-iek a pravidelný COVID-automat, úplne nezmysel a ľudia sa musia testovať každý deň ďalej a celoplošné testovanie funguje nepretržite. Oklamali ste ich úplne všetkých. A hovoríte aj v tomto návrhu, že COVID automat je nejaké riešenie. Aké riešenie je, prosím vás, COVID automat? Včera som čítal správu, že Nitriansky okres sa sťažuje, že majú 0,28-percentnú pozitivitu a sú v čiernej farbe. Vysvetlite mi to, pani ministerka, ako je to možné, keď ten COVID-automat funguje a robili ho odborníci? Kežmarská nemocnica, legendárny prípad COVID-automat 90 hospitalizovaných, v nemocnici 11. Kde sú tí hospitalizovaní? Nikto nevie. Celý ten váš COVID-automat, ktorý prípad nad 65 rokov ráta za štyri prípady je absurdným výmyslom človeka, ktorý proste potreboval udržiavať túto zúfalú situáciu, potreboval núdzový stav. Potreboval, aby naďalej mohol upierať ľuďom ich základné práva a slobody a nefunguje pre riešenie situácie v ničom. Ale ten najzávažnejší, najhorší bod, ktorý tu uvádzate a ktorý pani ministerka včera poprela, ona ho poprela, pretože videla, že na internete sa okolo toho objavila veľká diskusia, ale môže nám klamať, koľko chce. Je to tam jasne napísané, že dokiaľ nevytvoríte kolektívnu imunitu, za čo vy považujete 60 až 80-percentnú zaočkovanosť, tak dovtedy bude na Slovensku núdzový stav. Vážené dámy, vážení páni, toto môže napísať len chorý, zvrátený človek. Človek, ktorému vôbec nejde o slobodu ľudí. Človek, ktorému nejde o to, aby mohli žiť normálny život, ale len človek, ktorému ide o to, aby si robil biznis a aby tým ľuďom mohol upierať tieto ich základné práva, pretože hneď vetu potom sami priznávate, že vy ani neviete, na koľko tie vakcíny vzhľadom na nové mutácie budú fungovať. Tak čo píšete? Šesťdesiat až 80-percentná zaočkovanosť, aby vytvorila kolektívnu imunitu a hneď veta ďalej, ale my nevieme, či to vytvorí kolektívnu imunitu. Tak ja sa vás pýtam znovu. Ste normálni? Poviete ľuďom, musíte sa zaočkovať viac ako 60 %, aby sme mali imunitu, ale my nevieme, či to očkovanie prinesie tú imunitu a na základe toho môžeme dospieť k tomu, že tu núdzový stav bude počas celého obdobia vašej vlády. Veď sa na to sami pozrite. Vy to tam sami píšete. Človek vám ani nemusí niečo prifarbovať, človek vás nemusí urážať, človeku stačí, aby prečítal to, čo vy ste sami predložili poslancom Národnej rady. Veď to je tragédia. A vy sa tu rehotáte, jasné. Rehotáte sa, lebo máte istý príjem, ale choďte to povedať tým ľuďom, ktorým ničíte život. Choďte im povedať, že budete stále dookola predlžovať núdzový stav a zruinujete celý štát, zruinujete životy našich detí, ktoré nemôžu chodiť do školy. Zruinujete ich podnikanie, zruinujete príjmy celých ich rodín a vy sa tu budete, poslanci OĽANO, rehotať, lebo o to vám ide, lebo vám je fajne. Ale tým ľuďom fajne nie je. A ak už majú na tieto vaše opatrenia pristúpiť, ak vám majú aspoň veriť, tak argumentujte niečím, čo môžeme považovať za racionálne. Ale nemôžete napísať, že potrebujete 60 až 80-percentnú zaočkovanosť z dôvodu kolektívnej imunity a hneď ďalšia veta je, že ale to možno kolektívnu imunitu neprinesie. To znamená, že riešenie nemáte žiadne. Ale keď vidíme v celom svete, že už aj krajiny tretieho sveta zachraňujú omnoho viac životov ako my vďaka tomu, že ľuďom, ktorí majú ťažký zdravotný stav alebo ťažký priebeh tohto ochorenia, nasadzujú včasnú liečbu vysokými dávkami vitamínov a ivermektínom, ktorý sa používa aj na Slovensku, v niektorých nemocniciach ho majú dostupný, osobne som sedel na stretnutí s lekárom z Východoslovenského ústavu srdcových a cievnych chorôb, toho ústavu, kde vaša geniálna vláda so sektárskym ministrom zrušila špičkového riaditeľa s fantastickými hospodárskymi výsledkami a dala tam hutníka. Celé osadenstvo nemocnice, celej tej, celého toho zariadenia sa postavilo, vám to bolo jedno, lebo vás nezaujímajú názory ľudí, ktorí pracujú a zachraňujú životy. Proste bude tak, ako si diktátorská vláda povedala, a tento lekár mi povedal, že osobne zachránil minimálne 20 životov tým, že tým ľuďom včasne nasadil ivermektín a pomohol im. Vymýšľam si tu, hej? Pán Šefčík, pôjdete so mnou zajtra do Košíc? Pôjdete so mnou zajtra do Košíc? Nekývajte rukou teraz ako majster sveta. Pôjdete so mnou zajtra do Košíc, keď mi tu ukazujete? Poďte so mnou zajtra za tým lekárom a vás tam donesiem a budete mu môcť povedať do očí, že si vymýšľa, že tým ľuďom nezachránil život, lebo toto ste vy, hyeny, ktoré sa vysmievajú, ktoré nepotrebujú ľuďom zachraňovať životy. Ja vám tu nepoviem jeho meno naschvál, ale donesiem vás zajtra, pán Pročko, za ním. (Reakcia z pléna.) Zajtra vás donesiem za ním. (Reakcia z pléna.) Zajtra vás donesiem za ním. Áno, pán poslanec... (Reakcie z pléna. Prerušenie vystúpenia predsedajúcim.) Blanár, Juraj, podpredseda NR SR 28. Pán poslanec. Mazurek, Milan, poslanec NR SR 29. ... chce počuť meno lekára, aby zajtra mohol prísť Krajčí so svojou sektou a odvolať ho z jeho pozície. Poďte, pán Pročko, zajtra za mnou. (Reakcie z pléna.) Ale veď poďme so mnou zajtra. (Zaznievanie gongu.) Poďte so mnou zajtra do Košíc, pán Pročko. Ja vás odveziem kľudne. (Reakcie z pléna.) Nehanbím sa. Ja len nechcem, aby ste mu zruinovali život, jak ste ho zruinovali mnohým iným. (Reakcie z pléna.) Poďte so mnou, pán Pročko, zajtra. Poďte so mnou. (Reakcie z pléna.) Veď keď to je ´jedna pani povedala´, poďte zajtra so mnou, pán Pročko. Tak poďte so mnou zajtra. (Prerušenie vystúpenia predsedajúcim.) Blanár, Juraj, podpredseda NR SR 30. Pán poslanec Mazurek, pán poslanec Pročko, zachovajte pokoj. Ja vás poprosím (reakcie z pléna), pokoj, poprosím vás. Poprosím vás, poprosím vás, pán Mazurek, vystúpenie v parlamente nie je interaktívna záležitosť, že sa spoza pultu debatuje s poslancami. Pán poslanec má právo, aj keď dáva otázky, sú to jeho rečnícke otázky, na ktoré nemusíte odpovedať. Tak poprosím vás, počkajte si, prihláste sa prípadne s faktickou poznámkou a môžete reagovať. Áno, nech sa páči. Pán poslanec Mazurek, môžete pokračovať. Mazurek, Milan, poslanec NR SR 31. Lekári, lekári po celom Slovensku vám hovoria, že s tým ivermektínom vedia omnoho lepšie vyvažovať tento stav, vedia zachraňovať životy. Ono je to ťažké, keď máte v parlamente nepríčetného poslanca Jožka Pročka, ktorý zo seba robil cirkusanta celý život a teraz pokračuje v parlamente. Ale ja sa s tým nejak musím naučiť fungovať. Veď už to funguje skoro rok a nejak, nejak sa tu znášame, všetci ho berieme takého, aký je. Je nám ho ľúto, môžme ho trošku poľutovať, všeobecne sa pousmiať, možno trošku poplakať si nad tým, ako trpí celý svoj život, ale určite ho nemôžme brať až tak vážne. A znovu. Osobne som sedel s človekom, ktorý potvrdil, pán doktor, iný, Török taktiež z tohto Východoslovenského ústavu, ktorý na TA3 vystupoval a na TA3 vám v reportáži, nájdite si to, pán Pročko, aj keď možno viem, viete, ako sa to robí, ale na TA3 v reportáži priamo v televízii povedal, že ivermektínom zachraňujú život. Človek, ktorý programuje tieto umelé pľúcne ventilácie, pán Šefčík, zase bude krútiť hlavou. To neviem, zapnite mu niekto notebook, dajte mu tam do Googlu Török, Východoslovenský ústav srdcových a cievnych chorôb, TA3, tam osobne hovorí o tom, ako zachraňuje ľuďom životy. Ale vidíte, toto sú mentálne slabší jedinci v Národnej rade, ktorí skrátka sa smejú z toho, ako slovenskí lekári, rozumiete, oni sa tu rehotajú z toho, ako slovenskí lekári hovoria, že zachraňujú ľuďom životy a vďaka ivermektínu, ktorý je nedostupný a ktorý vy neviete ľuďom zabezpečiť, a oni sa tu z toho rehotajú. Taký je ich prístup k týmto pacientom. Taký je ich prístup k ľuďom. Toto je to OĽANO. Strana, ktorá zbierala poslancov po chodníkoch a tak to aj dopadlo. Je to skrátka čistá katastrofa. Človek im tu povie priamo lekára, ktorý na TA3 vystúpil a povedal im to priamo do očí, že vďaka ivermektínu, ktorý nasadzujú týmto pacientom a vďaka špičkovej technológii pľúcnej ventilácie, ktorú sami oni tam vyvinuli a ktorú on naprogramoval, vedia zachraňovať život. Majú 85-percentné výsledky a oni sa tu z toho rehotajú ako spomalení jedinci. A toto je presne, vážení občania, ktorí toto sledujete, stav Národnej rady. Čistá katastrofa. A títo ľudia dnes riadia Slovensko a preto to tak vyzerá. A preto potrebujú núdzový stav, aby mohli zatýkať ľudí pred parlamentom, aby mohli rušiť protesty, aby mohli uberať ich občianske práva, aby sa nemohli jasne vyjadriť, že toho už bolo dosť, že už skrátka nebudeme trpieť túto diktatúru. Vysmievajú sa zo všetkého. Tu vám prídu s nejakými číslami o reprodukcii vírusu, o smrtnosti vírusu. Veď to sú všetko nezmysly. Veď oni tie čísla nemajú. Veď to povedal sám pán matematik Kollár, ako to bolo citované, že ani nevedia to číslo z tých údajov, ktoré dnes zbierajú, vypočítať. Tak na základe čoho ho tam uvádzate, keď ho nevedia matematici vypočítať, lebo nemajú vstupné údaje, na základe ktorých by to mohli vyhodnotiť? Ale vy sa tu zaštiťujete, ako tie čísla máte, ako ste si istí. Čistý nezmysel. Naozaj čistý nezmysel. A práve tento váš manažment tejto krízy, to, akým spôsobom pristupujete k týmto pacientom, to, ako špičkového lekára vymeníte za hutníka, to, ako riaditeľa Prešovskej nemocnice vymeníte za človeka, ktorý vyrába okná, do Popradu dáte penťáka, stav v nemocnici katastrofálny, ľudia sa vzbúria a je vám to jedno. Vás to nezaujíma. Dokonalý biznis s testami. Stovky miliónov eur vyhodených von oknom. Keby vám trošku záležalo na tých ľuďoch, tak aspoň raz počúvate tých odborníkov. Aspoň raz počúvate tých ľudí z praxe. Aspoň raz prídete ku nim do ambulancie a spýtate sa ich, ako to funguje, čo pomáha, čo zaberá. A keď vám tí ľudia, tí lekári, ktorí zachraňujú tie životy, povedia, ivermektín pomáha, nezachráni všetkých, ale pomáha pri včasnom nasadení pacientom, ktorým sa začínajú zhoršovať príznaky, tak môžete poslať vládny špeciál, sadnúť s ním a ísť, ja neviem, do Egypta, do Indie kúpiť za 13 centov tabletku alebo koľko tam stoja, doviesť to tu a rozdať to tým ľuďom, aby to bolo dostupné aj v ambulantnej starostlivosti, aby to bolo dostupné pre pacientov v lekárňach, aby tí ľudia mohli túto liečbu používať, lebo je to liek, ktorý používame 40 rokov. A veľmi dobre vieme, aké má negatívne účinky a že sa dá používať ako prevencia. Potvrdili mi to tí lekári, ktorí to reálne berú s celou svojou rodinou. Lekári berú konský ivermektín, rozumiete, tú pastu pre kone, lebo tomu natoľko veria. Dávajú to svojej rodine a môžu vám to potvrdiť. Stačí sa ísť iba opýtať. Lenže vy nemáte záujem o pravdu. Vy nemáte a teraz som to aj videl úplne dokonale, vidí to celý národ. Vám nezáleží na tom, aby ste tým ľuďom pomohli. Vám nezáleží na tom, aby ste tú situáciu lepšie zvládli. A nezáleží vám už vonkoncom na tom, aby ľudia mohli žiť normálny život. Ste doslova a do písmena hyeny, fašistické kreatúry, ktoré Slovensko dohnali na úplné dno. Na úplné dno. A takto sa ďalej fungovať skrátka nedá. Takto sa ďalej fungovať skrátka nedá. Je to niečo neuveriteľné a ľudia na Slovensku si čoskoro zaslúžia tie predčasné voľby, aby sa vás mohli zbaviť. Aby sa vás mohli zbaviť, aby sa to tu mohlo celé otočiť a zmeniť, pretože všetky tie životy, ktoré dnes naďalej strácame, lebo áno, platí, že pre drvivú väčšinu ľudí ten COVID naozaj nie je nejak smrteľne nebezpečný. Buď to má príznaky ako chrípka alebo možno slabšia chripôčka. Ale je to určitá skupina ľudí, možno jedno, dve percentá ľudí, ktorí môžu mať ťažší priebeh. Naozaj veľmi ťažký a môžu skončiť v nemocnici. A keď sa ten COVID rozšíri medzi milión, dva a tri milióny ľudí, tak to jedno, dve percentá sú už naraz obrovské čísla a môžu nastať problémy. A vaše celoplošné testovanie tomu geniálne pomohlo najlepšie zo všetkých krajín na okolí. A dnes namiesto toho, aby ste tým ľuďom pomáhali, tak sa im tu vysmievate priamo v parlamente.